La secretària Tècnica de la Comissió relaciona les reclamacions que han tingut entrada des del darrer Ple que va tenir lloc el passat 29 de juny que són les que van del número d'expedient 243/2018 fins el 255/2018, ambdós inclosos, que es tramitaran de conformitat amb la valoració de les admissions que s'ha dut a terme.
A banda, es comenten diferents consultes informals que han estat rebudes i una petició de dictamen per part de la Universitat Autònoma de Barcelona.
Proposta de resolució d'estimació de la Reclamació 56/2018
La senyora Elisabet Samarra, ponent de la Proposta de resolució d'estimació relativa a la Reclamació 56/2018, interposada contra l'Ajuntament de Gavà en la qual es demana accés a les aportacions econòmiques rebudes pels grups municipals, les despeses, les justificacions i la seva comptabilitat completa, exposa les característiques de la informació sol·licitada i fa una èmfasi especial a la complexitat que ha presentat el procediment i la necessitat de precisar l'objecte de la reclamació.
Proposta de resolució d'estimació de la Reclamació 66/2018
La senyora Elisabet Samarra, ponent de la Proposta de resolució d'estimació relativa a la Reclamació 66/2018, plantejada contra l'Ajuntament de Pallejà, en el marc de la qual es demana la relació de despeses amb càrrec a les subvencions als grups polítics municipals i factures, des de juliol de 2015 fins a finals de 2017 exposa els elements més destacats d'aquest procediment en relació amb la resta de reclamacions, que també tenen per objecte l'accés a la relació de despeses amb càrrec a subvencions als grups d'altres ajuntaments com són els de Vilanova i la Geltrú (Reclamació 67/2018), Martorell (Reclamació 68/2018), Sant Feliu de Llobregat (Reclamació 77/2018) i Molins de Rei (Reclamació 90/2018).
Es comenten les particularitats que presenten alguns procediments i les al·legacions d'oposició que s'han formulat en algun dels casos.
Proposta de resolució d'estimació de la Reclamació 67/2018
Proposta de resolució d'estimació de la Reclamació 68/2018
Proposta de resolució d'estimació de la Reclamació 77/2018
Proposta de resolució d'estimació de la Reclamació 90/2018
Proposta de resolució d'estimació parcial de la Reclamació 137/2018 i 146/2018 (acumulades)
El senyor Josep Mir, ponent de la Proposta de resolució d'estimació parcial relativa a la Reclamació 137/2018 i 146/2018, formulada contra el Consell Comarcal del Segrià i en què demanava còpia d'un escrit de queixa presentat al Consell Comarcal que afecta la persona reclamant exposa els elements més destacats respecte la informació sol·licitada.
Es debaten diferents elements sobre l'accés a la informació que es reclama atès que comprèn una relació de noms i cognoms i signatures manuscrites i es proposa un canvi de sentit de la resolució atès que resulta acreditat en els antecedents un risc cert de què la divulgació de la informació pugui perjudicar les persones afectades, tenint especialment en compte que no ha estat possible donar-los trasllat d'aquesta reclamació.
Proposta de resolució d'estimació de la Reclamació 182/2018
El senyor Josep Mir, ponent de la Proposta de resolució d'estimació relativa de la Reclamació 182/2018, interposada el Departament d'Ensenyament de la Generalitat, en el marc de la qual sol·licita accés als enunciats d'un exercici d'oposició i a la plantilla correctora corresponent exposa els aspectes més rellevants sobre la informació sol·licitada i comenta elements sobre l'accés a informació relativa a exàmens i a plantilles o documents de correcció.
Proposta de resolució d'estimació de la Reclamació 183/2018
El senyor Josep Mir, ponent de la Proposta de resolució d'estimació relativa a la Reclamació 183/2018, formulada contra l'Ajuntament de Vilallonga del Camp, en la qual es reclama accés a un projecte de reparcel·lació per part d'un particular, exposa els principals elements destacats durant la tramitació del procediment, en particular la manca de col·laboració de l'Ajuntament amb la Comissió, atès que no ha contestat els requeriments d'informació formulats per la GAIP a l'empara de la regulació del procediment de reclamació.
Proposta de resolució de finalització de la Reclamació 195/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte de la Reclamació 195/2018 contra l'Ajuntament de l'Arboç en el si de la qual es demana accés al Pla de finançament de la subvenció de Barris per part d'una persona electe municipal, exposa els elements de tramitació que han dut a la pèrdua sobrevinguda de l'objecte de la reclamació.
Proposta de resolució d'inadmissió parcial i de finalització per pèrdua d'objecte de la Reclamació 211/2018
La senyora Elisabet Samarra, ponent de la Proposta de resolució d'inadmissió per pèrdua d'objecte relativa a la Reclamació 211/2018, plantejada contra l'Ajuntament de Palafrugell, en el marc de la qual es demana accés als resultats de la sonometria efectuada a un local i l'impuls de mesures administratives reguladores de l'aforament i sancionadores de la contaminació acústica dels locals nocturns exposa els elements que duen a la inadmissió parcial d'una part de l'objecte de la reclamació i a la finalització per pèrdua sobre vinguda atès que s'ha produït el lliurament extemporani de la sonometria reclamada.
Proposta de resolució d'inadmissió de la Reclamació 215/2018
La senyora Elisabet Samarra, ponent de la Proposta de resolució d'inadmissió relativa a la Reclamació 215/2018, plantejada contra el Parlament de Catalunya, en la qual es demana accés a informació diversa sobre l'activitat del Parlament de Catalunya i els seus parlamentaris, exposa la fonamentació per inadmetre la reclamació per manca de competència de la GAIP.
Proposta de resolució d'inadmissió de la Reclamació 223/2018
El senyor Josep Mir, ponent de la Proposta de resolució d'inadmissió de la Reclamació 223/2018 contra el Col·legi Oficial d'Infermeria de Girona en la qual es demana accés a les actes dels dos últims processos electorals exposa els elements que duen a la inadmissió de la reclamació atès que no ha quedat acreditada la sol·licitud d'accés a informació pública prèvia a la via de reclamació davant la GAIP.
Aquesta mateixa fonamentació duu a la inadmissió de la reclamació que és objecte d'anàlisi en el punt de l'ordre del dia catorzè formulada contra el Col·legi Oficial d'Infermeria de Tarragona.
Proposta de resolució d'inadmissió de la Reclamació 224/2018
Es objecte d'anàlisi en el punt tretzè de l'ordre del dia.
Proposta de resolució d'inadmissió de la Reclamació 228/2018
El senyor Josep Mir, ponent de la proposta de resolució d'inadmissió de la Reclamació 228/2018 interposada contra l'empresa pública Aparcaments Municipals de Tarragona, de l'Ajuntament de Tarragona, en què es sol·licita accés les despeses causades a l'Ajuntament pels viatges de l'Alcalde finançats a càrrec de l'empresa, exposa la fonamentació de la inadmissió d'aquesta reclamació i les que són objecte de les Propostes de resolució dels punts següents de l'ordre del dia, el setzè, dissetè i divuitè, interposades contra tres altres empreses municipals.
En tots els supòsits plantejats correspon inadmetre les reclamacions atès que la resposta a la sol·licitud d'informació relativa a aquesta empresa i a l'Empresa Municipal de Transports de Tarragona, al Servei Municipal de l'Habitatge i Actuacions Urbanes de Tarragona i l'Empresa Municipal de Mitjans de Comunicació de Tarragona és competència de l'Agrupació d'Empreses Municipals de Tarragona, a la qual va ser derivada la sol·licitud d'informació sobre els viatges de l'Alcalde finançats per aquestes empreses públiques.
El senyor Josep Mir exposa els elements de tramitació específics d'aquests expedients i de la seva tramitació per part de l'Agrupació d'Empreses que acumula per tant la tramitació d'aquestes sol·licituds d'informació i que si és el cas, serà objecte de reclamació davant la Comissió.
Proposta de resolució d'inadmissió de la Reclamació 229/2018
Proposta de resolució d'inadmissió de la Reclamació 230/2018
Proposta de resolució d'inadmissió de la Reclamació 233/2018
Es comenta que la Memòria 2017 serà presentada en un acte públic al Parlament de Catalunya i al Síndic de Greuges en compliment del que preveu la Llei un cop ha estat editada i properament serà tramesa als ens locals i la resta d'institucions tal i com assenyala el Reglament de la Comissió.
Així mateix, s'assenyala que la petició de Dictamen per part de la Universitat Autònoma de Barcelona queda condicionada a la resolució per part del Ple de la Reclamació 252/2018 amb data d'entrada 9 de juliol de 2018 atès que coincideix en termes generals la consulta que és objecte de la petició de dictamen amb la informació reclamada a l'expedient esmentat.